
ועכשיו לאכול 
בניה שטכלברג
שיח לשבת שמיני
פרשת שמיני מלאה באכילות, מהאש האוכלת על המזבח ואת שני בני אהרן, דרך שתיית היין ואי- אכילת החטאת ע"י אהרן ובניו ועד לפירוט החיות המותרות והאסורות באכילה. 
את הקשר בין האכילות השונות לאירועים שבפרשה אפשר להסביר לפי תורותיו של ר' נחמן שתופסות את האכילה כעבודת ה' וכפתח להארה גבוהה.
 

הפרשה פותחת בשיא המתח: סוף ימי המלואים לקראת השראת השכינה שהיא דבר לא פשוט בכלל כמו שכבר ראינו במעמד הר- סיני:
 

וַיְהִי בַיּוֹם הַשְּׁלִישִׁי בִּהְיֹת הַבֹּקֶר, וַיְהִי קֹלֹת וּבְרָקִים וְעָנָן כָּבֵד עַל-הָהָר, וְקֹל שֹׁפָר, חָזָק מְאֹד; וַיֶּחֱרַד כָּל-הָעָם, אֲשֶׁר בַּמַּחֲנֶה.
(שמות י"ט  ט"ז)

וְכָל-הָעָם רֹאִים אֶת-הַקּוֹלֹת וְאֶת-הַלַּפִּידִם, וְאֵת קוֹל הַשֹּׁפָר, וְאֶת-הָהָר, עָשֵׁן; וַיַּרְא הָעָם וַיָּנֻעוּ, וַיַּעַמְדוּ מֵרָחֹק. וַיֹּאמְרוּ, אֶל-מֹשֶׁה, דַּבֵּר-אַתָּה עִמָּנוּ, וְנִשְׁמָעָה; וְאַל-יְדַבֵּר עִמָּנוּ אֱלוֹהִים, פֶּן-נָמוּת.

(שמות כ' י"ד-ט"ו). 

גילוי השכינה מתקשר גם הוא לאכילה: 

וּמַרְאֵה כְּבוֹד יְהוָה, כְּאֵשׁ אֹכֶלֶת בְּרֹאשׁ הָהָר, לְעֵינֵי, בְּנֵי יִשְׂרָאֵל.
(שמות כ"ד י"ז)

השראת השכינה היא עניין קשה שמלווה בחרדת מוות, או במוות ממשי כמו בפרשה. 
אפשר אולי לדבר כאן על אכילה מלמטה מול אכילה מלמעלה שדורשות דיוק מירבי בחיבור ביניהן ושבא לידי ביטוי בצורה הכי ברורה בקרבנות. הפרת האיזון הזה מביאה לשתי תוצאות שונות ובמידה מסוימת גם קשורות זו לזו ושתיהן מתוארות בפרשה.

הראשונה – במות נדב ואביהוא:

המעשה הראשון בו נדב ואביהוא לוקחים חלק במעמד הר סיני באירוע שמתואר בסוף פרשת משפטים:

וַיַּעַל מֹשֶׁה, וְאַהֲרֹן--נָדָב, וַאֲבִיהוּא, וְשִׁבְעִים, מִזִּקְנֵי יִשְׂרָאֵל. וַיִּרְאוּ, אֵת אֱלֹהֵי יִשְׂרָאֵל; וְתַחַת רַגְלָיו, כְּמַעֲשֵׂה לִבְנַת הַסַּפִּיר, וּכְעֶצֶם הַשָּׁמַיִם, לָטֹהַר. אֶל-אֲצִילֵי בְּנֵי יִשְׂרָאֵל, לֹא שָׁלַח יָדוֹ; וַיֶּחֱזוּ, אֶת-הָאֱלֹהִים, וַיֹּאכְלוּ, וַיִּשְׁתּוּ.
(שמות כ"ד ט'- י"א)

ובבהירות בתרגום אונקלוס שם:

והוו חדן בקורבניהון דאתקבלו ברעוא כאילו אכלין ושתן.
האכילה והשתיה יכולות להיתפס כתגובה לראיית האלהים ואדרבא, כביטוי להשגה שהיתה באותה עת. אפשר ללמוד מהאירוע הזה על מעלתם של נדב ואביהוא.
 

מותם של נדב ואביהוא לפי זה, בא כתוצאה מהקרבה יתרה שהביאה אחריה אכילה מלמעלה שכילתה אותם.
(כאן נכנס בסוגריים עניין שתיית היין שנדרש גם כחטאם של בני אהרן ואולי מבטא דוקא בדיוק את ההתמסרות שלהם, את הניסיון להביא מעלה 'פורימית' גבוהה למקום שהיא לא יכולה להתקיים בו.)

אי אכילת החטאת ע"י אהרן ובניו הולכת לקצה השני ותתפרש בתור אי היכולת להגיע לחיבור לשכינה בנוכחות המוות שהוא כולו ניתוק. הקרבן אמנם עלה על המזבח ונאכל, אבל לאהרן ולבניו לא יכול להיות בו חלק.
הפרוט של בעלי החיים המותרים והאסורים בסוף הפרשה מבטא גם הוא את הבירור הנדרש בעבודת ה'. 
אי אפשר להגיע לאכילה טוטאלית בעולם הזה ולהישאר בחיים. הנסיון לעשות זאת, הוא עצמו נתפס כמוות. תמיד ישאר המתח בין הרצון לתפוס הכל ובין הצמצום המוכרח של עוה"ז.

היכולת לחיות כבני אדם בעולם מתוך קשר לאלהים מחייבת עבודה תמידית של בירורים שמתבטאת בצורה הברורה ביותר באכילה. 

� "דע שע"י אכילתן של ישראל נעשה יחוד קוב"ה ושכינתיה" (לקוטי מוהר"ן קמא ס"ב).


"וזאת ההארה של בחינת מה הוא בחינת הרצון שהוא למעלה מן הכל והוא מתגלה בעת האכילה" (לקוטי מוהר"ן תניינא ז') ע"ש.


� על הקשר בין שני המעמדות דורש הספרא בתחילת הפרשה.


� עיין ספרא שמיני כ"ב- כ"ג.


� "אמר רבי ברכיה, בשם רבי יצחק: אריסטוון עתיד הקדוש ברוך הוא לעשות לעבדיו הצדיקים לעתיד לבא, וכל מי שלא אכל נבלות בעולם הזה זוכה לראותו לעוה"ב, הדא הוא דכתיב (ויקרא ז): וחלב נבלה וחלב טריפה יעשה לכל מלאכה ואכול לא תאכלוהו, בשביל שתאכלו ממנו לעתיד לבוא. לפיכך משה מזהיר לישראל ואומר להם: זאת החיה אשר תאכלו." (ויקרא רבה פרשה י"ג ג')

